
ÚVOD
Predložený projekt koncepcie rozvoja Materskej školy v Pustých Úľanoch vychádza z aktuálnych legislatívnych rámcov, predovšetkým zo Školského zákona a Štátneho vzdelávacieho programu pre predprimárne vzdelávanie. Manažment modernej materskej školy v súčasnosti nestojí len na zabezpečení plynulej prevádzky, ale predovšetkým na strategickom plánovaní, otvorenej komunikácii, inkluzívnom prístupe a neustálom zvyšovaní kvality výchovno-vzdelávacieho procesu. Materská škola je pre dieťa prvým reálnym krokom začlenenia sa do spoločnosti, mojou základnou filozofiou je vytvárať pre deti prostredie, kde je prirodzená zvedavosť hlavným hnacím motorom k učeniu. 
Na pozíciu riaditeľky kandidujem už po druhýkrát. Tomuto kroku predchádzalo dlhé a zodpovedné zvažovanie všetkých „pre“ a „proti“. Moje konečné rozhodnutie však vychádza z hlbokého presvedčenia, že ma táto práca ľudsky aj profesionálne maximálne napĺňa a dáva mi hlboký zmysel. Chcem nadviazať na doterajšie úspechy, zúročiť svoje skúsenosti a viesť školu rodinného typu s pevnými hodnotami. Škola musí flexibilne reagovať na výzvy 21. storočia, akými sú inklúzia, digitalizácia či well-being detí a pedagógov. Tento projekt predstavuje jasnú strategickú cestu v horizonte piatich rokov. Jeho cieľom je premeniť školu na bezpečné miesto pre harmonický rozvoj detí, motivujúce pracovisko pre zamestnancov a spoľahlivého partnera pre zriaďovateľa a rodičov.

1. HLAVNÁ VÍZIA A POSLANIE MATERSKEJ ŠKOLY
„Materská škola ako moderné, otvorené a spolupracujúce spoločenstvo, ktoré spája rodinu, obec a inovatívne vzdelávanie pre šťastnú budúcnosť dieťaťa.“ Naším poslaním je pretvoriť materskú školu na živé centrum komunitného života v obci. Chceme byť inštitúciou, ktorá prekračuje hranice bežnej školskej dochádzky. Budujeme bezpečné miesto plné podnetov, kde rozvíjame jedinečný potenciál každého dieťaťa prostredníctvom bohatej krúžkovej činnosti, projektových aktivít a úzkeho prepojenia s lokálnym prostredím.

2. ANALÝZA SÚČASNÉHO STAVU ŠKOLY
Východiskovým bodom pre stanovenie novej stratégie na roky 2026 – 2031 je objektívne zhodnotenie aktuálnej situácie na základe mojich doterajších pedagogických a organizačných skúseností priamo v prostredí Materskej školy v Pustých Úľanoch.
2.1. Kapacity a naplnenosť školy
· súčasná kapacita: škola v súčasnosti funguje s počtom tried 3, štvrtá trieda slúži ako telocvičňa. 
2.2. Pedagogický proces a personálne zabezpečenie
· kvalifikovanosť – pedagogický zbor je 100% kvalifikovaný.
· výchovný program – škola stabilne plní ciele Štátneho vzdelávacieho programu.
· chýbajúca podpora – výrazným deficitom súčasného stavu je absencia podporného tímu.
2.3. Materiálno-technické zabezpečenie
· stav interiéru – vnútorné priestory tried sú estetické, čisté a priebežne udržiavané, 3 triedy sú vybavené interaktívnou tabuľou, tlačiarňou.
· školský dvor – areál je priestranný s obrovským potenciálom, no v súčasnosti je využívaný len pasívne. Hracie prvky sú staršieho dáta výroby a absentujú moderné, certifikované zostavy, ktoré by podnecovali pohybový rozvoj.
· financovanie – rozpočet školy je dlhodobo napnutý, kryje primárne mzdové a prevádzkové náklady. 
2.4. Spolupráca s partnermi a verejnosťou
-	komunikácia s rodičmi – prebieha na štandardnej úrovni cez systém EduPage, formálne rodičovské združenia, triedne skupiny cez WhatsApp a webové sídlo školy.
-	vzťah so zriaďovateľom – komunikácia s obcou je korektná.

3.	STRATEGICKÉ CIELE NA NAPLNENIE VÍZIE
Pre dosiahnutie tejto vízie sa zameriam na päť kľúčových pilierov:
3.1. Profilácia školy
Pokračovať a rozširovať pestrú paletu krúžkov priamo v budove materskej školy, ktoré rešpektujú prirodzený talent detí:
· Pohyb a zdravie
Pokračovať v plaveckom výcviku a tanečnom krúžku.
· Jazyk
Naďalej podporovať oboznamovanie sa s cudzím jazykom – anglickým jazykom.
3.2. Prepojenie a spolupráca s organizáciami v obci
· Medzigeneračný most
Spolupracovať s miestnym Klubom dôchodcov – odovzdávanie tradícií -  remesiel, čítanie rozprávok starými rodičmi, zážitkové dopoludnia, Zväzom záhradkárov – ukážky starostlivosti o zeleň v priestoroch školy, Poľovníckym združením v obci. 
· Kultúra
Pravidelne vystupovať na podujatiach organizovaných obcou, organizovať a zviditeľniť aktivity školy/vlastné podujatia.
3.3. Aktívne zapájanie sa do projektov a súťaží
· Národné a medzinárodné projekty
Vytvoriť projektovú komisiu a pravidelne podávať žiadosti o granty (Zdravá škola, Zelená škola, projekty Ministerstva školstva, nadácie mobilných operátorov, COOP Jednoty.
· Rozvoj súťaživosti
Zapájať deti do výtvarných a športových súťaží v rámci okresu a kraja, čím zvýšime prestíž a viditeľnosť našej školy.
3.4. Finančná stabilita a oslovovanie sponzorov
· Združenie rodičov 
Zefektívniť fungovanie rodičovského združenia pri Materskej škole v Pustých Úľanoch a efektívne bojovať o poukázanie 2% z dane od rodičov a verejnosti.
· Sponzoring lokálnych firiem
Vytvoriť transparentný program partnerstva pre miestnych podnikateľov (prezentácie ich firiem na web školy výmenou za materiálnu pomoc, hracie prvky či revitalizáciu dvora).
3.5. Súdržné spoločenstvo s rodičmi
· Partnerstvo namiesto formálnosti
Premeniť vzťah rodič – škola na úzku spoluprácu založenú na dôvere a otvorenej komunikácii (využívaním EduPage, schránka dôvery/nápadov).
· Komunitné akcie
Pokračovať a rozširovať neformálne spoločné podujatia.
· Otvorená škola
Zapájať rodičov do chodu školy (prezentácia ich profesií, pomoc pri organizovaní výletov). 
4. SWOT ANALÝZA
S - Silné stránky
· Stabilný pedagogický zbor – skúsené učiteľky s ochotou pre ďalšie vzdelávanie.
· Vnútorná motivácia vedenia – jasný zámer a vášeň pre prácu.
· Rodinná atmosféra – menšia škola umožňujúca individuálny prístup k deťom.
· Základná digitálna infraštruktúra – využívanie systému EduPage pre základnú komunikáciu.
· Priaznivá poloha – bezpečné prostredie v obci s dobrou dostupnosťou prírody.
W – Slabé stránky
·  Limity rozpočtu – chýbajúce financie na nadštandardné pomôcky, inovácie a modernizácia dvora.
·  Pasivita v projektoch – nedostatočné zapájanie sa do mimorozpočtových výziev a grantov.
O – Príležitosti
· Spolupráca v obci – rozšíriť spoluprácu s lokálnymi organizáciami.
· Grantové výzvy – možnosť čerpať financie z fondov Ministerstva školstva, nadácií a enviro - fondov.
· Poukázanie 2% z daní – nevyužitý potenciál finančného príjmu cez združenie rodičov.
· Sponzoring miestnych firiem – možnosť osloviť lokálnych podnikateľov na materiálnu pomoc.
· Prezentácia na verejnosti – rozšíriť zapájanie detí do súťaží a zvýšiť tým prestíž a viditeľnosť školy.
T – Riziká
· Nedostatok financií u zriaďovateľa – riziko krátenia rozpočtu obce na bežný chod a rekonštrukcie.
· Demografické zmeny – nedostatok zapísaných detí v budúcich rokoch. Klesá demografická krivka.
· Administratívna záťaž – príliš veľa byrokracie pri podávaní a manažovaní projektov.
· Nezáujem časti rodičov – možná pasivita alebo komunikačné bariéry zo strany niektorých rodičov. Nízka účasť na brigádach organizovaných školou.
· Legislatívne zmeny – časté úpravy školských predpisov a financovania predprimárneho vzdelávania.

5. VÝCHOVNO – VZDELÁVACIA ČINNOSŤ A PROFILÁCIA ŠKOLY
Hlavným cieľom tejto oblasti je poskytovať kvalitné predprimárne vzdelávanie, ktoré rešpektuje vývinové špecifiká detí raného a predškolského veku. Som za odovzdávanie vedomostí aktívnym a zážitkovým učením, kde je dieťa hlavným objaviteľom.
5.1. Revízia Školského vzdelávacieho programu
Naša materská škola bude pracovať podľa inovovaného ŠkVP, ktorý plynule nadväzuje na Štátny vzdelávací program. Do obsahu vzdelávania implementujem nové, moderné prvky:
· Regionálna a environmentálna výchova.
· Rozvoj predčitateľskej a digitálnej gramotnosti.
· Zážitkové a bádavé učenie.
5.2. Implementácia záujmovej činnosti a krúžkov
Aby sme odbremenili rodičov od popoludňajšieho rozvážania detí na krúžky, ponuku záujmových činností integrujeme priamo do priestorov a harmonogramu našej materskej školy:
· hravá angličtina
· tanečný krúžok
· predčitateľská gramotnosť s využitím metódy podľa Eľkonina
· futbalový krúžok
5.3. Zapájanie do súťaží a reprezentácia školy
Prehlbovanie zdravého sebavedomia detí a prezentácia práce našich učiteliek navonok bude prebiehať prostredníctvom aktívnej účasti v súťažiach:
· výtvarné súťaže
5.4. Inkluzívne vzdelávanie a podpora rozmanitosti
Moderná škola nikoho nenecháva pozadu. Výchovno-vzdelávací proces nastavím tak, aby sme dokázali reagovať na potreby všetkých detí:
· Individuálny prístup – tvorba individuálnych vzdelávacích programov pre deti so ŠVVP v úzkej spolupráci s CPaP.
· Rozvoj talentovaných detí – identifikácia nadania a jeho cielené rozvíjanie prostredníctvom náročnejších úloh a aktivít.
· Hladká adaptácia – zavedenie flexibilného a citlivého adaptačného procesu pre novoprijaté deti v úzkej súčinnosti s ich rodičmi.

6.	RIADENIE ĽUDSKÝCH ZDROJOV A PERSONÁLNY MANAŽMENT
Hlavným cieľom v tejto oblasti je udržať stabilný, motivovaný a profesionálny tím, ktorý zdieľa so mnou spoločnú víziu rozvoja materskej školy.
6.1. Podpora profesijného rozvoja v súlade so zákonom 138/2019 Z. z. 
· Ročný plán profesijného rozvoja: Vypracujem transparentný plán vzdelávania, ktorý bude prepojený s potrebami školy – školenia k inklúzii, inovatívnymi pedagogickými metódami a digitalizáciou.
· Kariérový rast: budem aktívne podporovať kolegyne v získaní atestácií a prechode do vyšších kariérových stupňov.


6.2. Klíma na pracovisku a motivácia zamestnancov
· Prevencia vyhorenia – pedagogická práca v materskej škole je psychicky mimoriadne náročná. Zavediem pravidelné teambuildingové aktivity.
· Transparentný systém hodnotenia -  nastavím jasné a spravodlivé kritériá pre udeľovanie osobných príplatkov a odmien. Odmeňovanie bude priamo viazané na aktivitu nad rámec povinností – vedenie záujmového krúžku, autorstvo úspešného grantu, organizácia komunitnej akcie s rodičmi.
· Otvorené dvere vedenia – zavediem pravidelné individuálne rozhovory, kde zamestnanci dostanú konštruktívnu spätnú väzbu a dostanú priestor vyjadriť svoje potreby, obavy alebo nápady.
6.3. Inkluzívny tím
· Budovanie podporného tímu – vzhľadom na narastajúci počet detí so špeciálnymi výchovno-vzdelávacími potrebami sa aktívne zameriam na získanie pozícií pedagogických asistentov.
· Efektívna prevádzková zložka – nepedagogickí zamestnanci sú plnohodnotnou súčasťou tímu. Budem sa snažiť dbať na ich materiálne zabezpečenie a ocenenie ich práce, keďže priamo ovplyvňujú pohodu a hygienické štandardy školy.
6.4. Delegovanie právomocí a tímová práca
· S týmto mám stále problém, ale budem sa snažiť rozdeliť agendu do mikrotímov podľa silných stránok zamestnancov: tím pre projekty, pre kultúru a komunitu, tím pre aktivity a komunikáciu s vonkajším prostredím.

7.	Materiálno-technické zabezpečenie a ekonomické riadenie
Ekonomická stabilita a podnetné prostredie sú základným predpokladom pre realizáciu modernej výchovno-vzdelávacej činnosti. Mojim cieľom je efektívne, transparentné a hospodárne nakladanie s pridelenými finančnými prostriedkami a aktívne vyhľadávanie ďalších alternatívnych zdrojov financovania.

7.1. Viaczdrojové financovanie
Nespolieham sa výhradne na podielové dane od zriaďovateľa. Rozpočet školy budem aj naďalej posilňovať z nasledujúcich zdrojov.
· poukázanie 2% z dane
· sponzorská pomoc a partnerstvá
· projektová činnosť 
7.2. Priority v materiálno-technickom zabezpečení
Investície rozdelím do troch základných oblastí, ktoré priamo podporujú moju víziu:


a) Interiér a didaktické vybavenie
· Modernizácia pomôcok: nákup moderných didaktických pomôcok pre rozvoj reči, logického myslenia a jemnej motoriky.
· Tradície – nové kroje.
· Podpora digitalizácie: zabezpečenie licencií na edukačné softvéry, obnova počítačového vybavenia a doplnenie digitálnych hračiek pre deti.
b) Exteriér – školské dvory a zelené vysadené zóny
· Bezpečnosť detí je na prvom mieste: pravidelná revízia a postupná výmena dosluhujúcich hracích prvkov. Úprava chodníkov na prednom dvore.
· Revitalizácia zelene: odstránenie dvoch starých borovíc na prednom dvore.
c) Zóna pre komunitné akcie: Úprava areálu tak, aby umožňoval usporiadanie rodinných a obecných podujatí – lavičky, prenosné ohnisko/gril, altánok využiteľný ako vonkajšia trieda.
d) Energetická efektívnosť a údržba
· Úzka súčinnosť so zriaďovateľom: pri správe budovy budem iniciovať a potrebu opráv s cieľom znižovať prevádzkové náklady na energie.

8.	ZÁVER A MERATEĽNÉ INDIKÁTORY ÚSPECHU
Predpokladaný projekt koncepcie rozvoja Materskej školy v Pustých Úľanoch  nepredstavuje uzatvorený dokument, ale živý, flexibilný, strategický plán. Jeho úspešná realizácia si vyžaduje úzku spoluprácu medzi vedením školy, pedagogickými zamestnancami, prevádzkovými zamestnancami, zriaďovateľom a v neposlednom rade s rodičmi našich detí.
Ako riaditeľka, tak ako doteraz, budem presadzovať transparentnosť. To, či škola napreduje správnym smerom, budem pravidelne vyhodnocovať. Na konci päťročného funkčného obdobia chcem skladať účty na základe konkrétnych a merateľných úspechov:
MERATEĽNÉ INDIKÁTORY (horizont 5 rokov)
· Oblasť profilácie a krúžkov – do konca druhého roka funkčného obdobia zastabilizovať krúžkovú činnosť na minimálne 4 stále záujmové krúžky.
· Oblasť komunitnej spolupráce – zorganizovať minimálne 4 komunitné podujatia ročne.
· Oblasť projektovej činnosti – podanie minimálne 2 úspešných projektov alebo grantových žiadostí ročne.
· Oblasť mimorozpočtových financií – do 3 rokov odštartovať aktívnu činnosť RZ pri MŠ a dosiahnuť zapojenie aspoň 40% rodičov do poukázania 2% z dane. Získať minimálne 2 stabilných sponzorov z radov lokálnych firiem. 
· Oblasť inklúzie a podpory – získať do tímu minimálne 1 pedagogického asistenta.
· Oblasť profesionalizácie tímu – dosiahnuť, aby 100% pedagogických zamestnancov absolvovalo ročne aspoň jedno certifikované inovačné alebo aktualizačné vzdelávanie prepojené s novými cieľmi školy.
· Oblasť digitalizácie a PR – plná digitalizácia administratívy prepojenej s rodičmi cez EduPage. Pravidelná medializácia úspechov detí školy na webovom sídle.

ZÁVEREČNÉ VYHLÁSENIE
[bookmark: _GoBack]Na pozíciu riaditeľky materskej školy kandidujem s plným vedomím zodpovednosti, ktorú táto funkcia obnáša. Rozhodnutie vstúpiť do tohto výberového konania po druhýkrát je podložené hlbokou vnútornou motiváciou, láskou k tejto profesii a úctou k najmladšej generácii. Verím, že s podporou zriaďovateľa a s motivovaným kolektívom, ktorý plánujem viesť príkladom, premeníme túto rozšírenú koncepciu na realitu. Naším spoločným cieľom zostáva materská škola, do ktorej deti chodia s úsmevom, rodičia s dôverou a z ktorej zamestnanci odchádzajú s pocitom profesionálneho a ľudského naplnenia.
